1.1

Odbor je oblikoval naslednja priporočila: 1.1.1 Evropska unija bi morala nameniti iskanju rešitev za pojav brezdomstva precej več sredstev iz strukturnih skladov (predvsem ESS in ESRR), sploh za izgradnjo objektov za trajno namestitev. 1.1.2 Evropska unija in države članice bi morale svoje politike boja proti brezdomstvu utemeljiti na načelu popolnega spoštovanja človekovih pravic, med katerimi je tudi pravica do cenovno dostopnega in ustreznega bivališča. EESO meni, da brezdomstvo ne nastane samodejno, ampak je posledica političnih in ekonomskih odločitev. Zaradi krize, s katero se sooča EU, je treba takoj začeti obravnavati vprašanje porazdelitve bogastva v okviru področja vključujoče rasti strategije Evropa 2020. 1.1.3 Evropski pravni okvir za izvajanje ambiciozne politike na področju socialnih stanovanj že obstaja (pogodbe, listine, mednarodni dokumenti). Poleg tega bi lahko EU usklajevala prizadevanja za spodbujanje držav članic k ratifikaciji spremenjene Evropske socialne listine (1). Evropska komisija, Evropski parlament in Agencija Evropske unije za temeljne pravice bi morali pripraviti letno poročilo z oceno izvajanja člena 34 Listine EU o temeljnih pravicah v državah članicah, in sicer v delu, ki govori o pravici do pomoči pri pridobitvi stanovanja. 1.1.4 Eurostat bi moral spodbujati rabo skupnih opredelitev, indeksov in kazalnikov, da bi lažje razumeli kompleksnost in specifičnost brezdomstva na evropski ravni ter uskladili statistične podatke. EESO priporoča, da se za opredelitev brezdomstva v Evropi uporabi evropska tipologija brezdomstva in stanovanjske izključenosti (ETHOS) Evropske federacije nacionalnih organizacij, ki delujejo na področju brezdomstva (FEANTSA). 1.1.5 Evropska komisija bi morala pripraviti ambiciozno strategijo boja proti brezdomstvu in državam članicam pomagati oblikovati učinkovite nacionalne strategije, kakor je predvideno v smernicah iz skupnega poročila o socialni zaščiti in socialni vključenosti za leto 2010 ter navedeno v priporočilih žirije Evropske konference o soglasju na področju brezdomstva. Obširna stanovanjska politika v Evropi bi lahko bila del obsežnih projektov za ustvarjanje novih delovnih mest in blaginje, kar sta še vedno dva izmed ciljev evropskih pogodb. 1.1.6 Glede na to, da je cilj strategije Evropa 2020 pametna, trajnostna in vključujoča rast, EESO predlaga, da jo EU redno spremlja in politike oblikuje tudi ob upoštevanju razmerja med ceno stanovanj na nepremičninskem trgu in možnostmi, da evropski državljani s svojimi dohodki kupijo ali najamejo stanovanje. 1.1.7 EU bi morala državam članicam pomagati, da bodo v njihovih politikah vključevanja upoštevani naslednji elementi: odprava smrtnih primerov, ki so posledica življenja na ulici; dostojanstvo ljudi; prepletenost dejavnikov; preprečevanje brezdomstva; opolnomočenje in pritegnitev upravičencev s pomočjo socialne/najemne pogodbe; evropski standardi glede stroškovne učinkovitosti v primeru bivališč in socialnih storitev; zagotovitev trajnih namestitev, subvencioniranih bivališč in centrov za preprečevanje brezdomstva v vsakem kraju (2); pristop, ki omogoča hiter dostop do trajne namestitve. 1.1.8 Evropska komisija bi morala ustanoviti evropsko agencijo za boj proti brezdomstvu. 1.1.9 Države članice bi morale oblikovati učinkovite protikrizne strategije, ki bi bile osredotočene na optimalno stroškovno učinkovitost, posvetovanje in spodbujanje javno-zasebnih partnerstev ter povečanje stavbnega fonda, saj so se zaradi krize cene nepremičnin močno znižale.